Sjálfstæðisflokkurinn bætir við sig tæplega tveimur og hálfu prósentustigi í nýjustu fylgiskönnun MMR og fylgi Framsóknarflokksins dregst saman um tæplega fjögur prósentustig.
Sjálfstæðisflokkurinn mælist stærsti flokkurinn með 27 prósenta fylgi. Píratar mælast næststærstir, með 13,1 prósent en fylgi þeirra er nánast óbreytt frá síðustu könnun MMR sem var gerð 1. júní. Þar á eftir koma Vinstri græn með 12,4 prósent en fylgi þeirra eykst um rúmt prósentustig.
Samfylkingin er fjórði stærsti flokkurinn með 11,2 prósenta fylgi sem helst nær óbreytt frá síðustu könnun. Samfylkingin skiptir um sæti við Framsókn frá því í síðustu könnun MMR, en Framsókn fellur úr 12,5 prósentum í 8,8 prósent.
Fylgi Viðreisnar dregst líka saman, úr 11 prósentum í 7,8 prósent en Miðflokkurinn stækkar úr 6,5 prósentum í 7,3 prósent.
Fylgi Flokks fólksins eykst úr 2,8 prósentum í 5,5 prósent og fylgi Sósíalistaflokksins helst nær óbreytt og mælist 5,3 prósent.
Stuðningur við ríkisstjórnina eykst um rúmlega þrjú prósentustig frá síðustu könnun; úr 50,2 prósentum í 53,7 prósent.